- Trustpilot er en usmagelig virksomhed, som alt for mange finder sig i. Firmaets metoder trækker nærmest tråde til den italienske underverden. Vi er fuldkommen indstillet på at bruge alle midler for at vende Trustpilots hetz mod os 180 grader og gøre dets tilstedeværelse til et levende mareridt.

- Den behandling, vi har fået af Trustpilot, er simpelthen et forretningsmæssigt mordforsøg. Og den række af indicier, vi kan fremvise, burde være nok til en solid straf i form af erstatning og en stor bøde.

Sagt af Morten Zachariasen, der er salgsansvarlig i det lille iværksætterfirma Phonetrade, som opkøber og videreformidler brugte smartphones og tablets. Virksomheden blev startet af fem unge ildsjæle for godt et år siden.

- Ifølge vores advokat er vi fuldkommen klar til at køre en sag imod Trustpilot, som gentagne gange har forbrudt sig mod vores anvisninger. Trustpilot er både hyklerisk og uanstændig i sin behandling af os, og vi vil sende et påkravsbrev om at fjerne Phonetrade fra Trustpilot.dk samt et erstatningskrav på 100.000 kr. for medskyldighed i injurier imod os.

Trustpilot er en online platform, der bringer forbrugeres ratede anmeldelser af firmaer, de har handlet med. Ifølge Trustpilot kan alle skrive en bedømmelse, som er offentligt tilgængelig. Og i Trustpilots retningslinjer til anmelderne står blandt andet, at det ikke er tilladt af "mislede, bedrage, provokere, true, chikanere, intimidere eller på anden måde udvise en opførsel, som hverken vi eller din kære bedstemor ville synes om".

Læs også: Tillid kan købes for penge

Phonetrade i klemme

- Da vi startede Phonetrade, overvejede vi en aftale med Trustpilot og gik derfor i dialog med dem. Trustpilot hjalp os med at få fjernet en række anmeldelser, som ikke var valide, fordi kunderne enten talte usandt eller aldrig havde handlet hos os, siger Morten Zachariasen.

Efterfølgende begyndte Phonetrade at annoncere de gode anmeldelser på sin hjemmeside. Trustpilot reagerede ved at true med retssag og erstatningskrav for misbrug af sit navn og logo.

Efter ca. en måned beslutter Phonetrade.dk at få en aftale i stand med Trustpilot. Her får den lille virksomhed et tilbud på 24.000 kr. for et års abonnement. De unge iværksættere får at vide, at det vil give bedre support og mulighed for at sende op til 300 mails til kunder med en anmodning om en Trustpilot-vurdering.

Phonetrade.dk afviser tilbuddet og får allerede dagen efter et nyt tilbud på 18.000 kr. En af partnerne i Phonetrade.dk har en anden virksomhed, som betaler 12.000 om året for præcis samme service, så virksomheden afviser det nye tilbud.

- Alle kan anmelde en vurdering på Trustpilot.dk, hvis den ikke er valid. Efter vi afslog Trustpilots tilbud om at betale 18.000 kr. om året for at kunne sende 300 mails, blev samtlige vores gode vurderinger på Trustpilot.dk anmeldt. I Trustpilot-regi betyder det, at kunderne skal fremvise købsbevis - og kan de ikke det, bliver vurderingerne fjernet.

- Vi kontaktede Trustpilot og konfronterede dem med det. Men vi fik det svar, at det er et automatisk system - og at det ikke havde noget at gøre med, at vi afviste tilbuddet om abonnement, forklarer Morten Zachariasen.

Phonetrade.dk har selv tidligere kommenteret dårlig omtale fra kunder, som ikke figurerer i firmaets kartotek og derfor ikke har handlet hos PhoneTrade.

- Anmeldelserne var typisk i stil med "dårlig hjemmeside" eller "I svarer ikke på chatten". På trods af manglende købsbeviser er disse anmeldelser aldrig blevet slettet, mens positive anmeldelser fra folk, som heller ikke har købt noget, straks er blevet slettet uden undtagelse.

- Mit indtryk er ikke, at Trustpilot er interesseret i at skabe en valid guide eller et retvisende billede af butikkerne. Man er udelukkende interesseret i, at de små virksomheder skal have så dårlig rating som muligt, så det kan betale sig at købe et "venskab" med Trustpilot. De serviceprodukter, som Trustpilot udbyder, er ganske enkelt værdiløse. Det eneste værdifulde er at kunne få slettet dårlige anmeldelser, slutter Morten Zachariasen.

Trustpilot afviser kritikken

-Trustpilot fjerner naturligvis ikke anmeldelser fra virksomheder, der ikke ønsker at være kunder, siger Trustpilots kommunikationsdirektør, Mathilde Lykke Bülow, og fortsætter:

- Brugte vi sådanne metoder, ville det stride mod Trustpilots eksistensberettigelse samt det, vi tror på og kæmper for hver eneste dag: Et community, hvor brugere og virksomheder kan få et troværdigt billede af en virksomheds kundeservice.

-Vi har gennemgået samtlige anmeldelser på Phonetrade.dk’s profil. Det viser sig bl.a., at Phonetrade selv har lagt en positiv anmeldelse af firmaet på deres profil. Dette er naturligvis i strid med Trustpilots retningslinjer.

På oplysningen om, at en partner i Phonetrade har en anden virksomhed, som i stedet for 24.000 kr. betaler det halve for præcis samme service, siger Mathilde Lykke Bülow:

- Der er tale om to forskellige produktpakker med forskelligt indhold og forskellig pris. Det gælder bl.a. antallet af mails, man kan sende pr. måned. Phonetrade.dk har fået tilbudt en pakke, hvor man kan sende 300-1.000 mails pr. måned, mens partneren med en anden virksomhed har en pakke, hvor man kan sende 1-300 mails pr. måned.